১৩০৩ সালে হজরত শাহজালাল (র.) বিনা যুদ্ধে ও বিনা রক্তপাতে সিলেট জয় করেন। তাঁর আরব দেশ ত্যাগের প্রাক্কালে তাঁর মাতুল এক মুঠো মাটি দিয়ে বলেন এর সমতুল্য মাটি যেখানে পাবে সেখানে বসবাস করে ইসলাম ধর্ম প্রচার করবে। শাহজালালের বিশিষ্ট অনুচর চাষনী পীর এই মাটির তত্ত্বাবধায়ক নিযুক্ত হন। সিলেট বিজয়ের পর চাষণী পীর হযরত শাহজালাল (র.) কে রিপোর্ট করেন আরবের মাটির সহিত সিলেটের মাটির সুসাদৃশ্য রয়েছে। শাহজালাল (র.) বুঝতে পারেন যে সিলেটই তাঁর কর্মস্থল। তিনি সিলেট জয় করে  সিকান্দার গাজীকে এ অঞ্চলের শাসনভার প্রদান করেন। সিকান্দার গাজী ছিলেন সিলেটের প্রথম মুসলিম শাসন কর্তা। সিকান্দার গাজীকে শাসনভার প্রদান করে হযরত শাহজালাল (র.) ধর্মপ্রচার ও ইবাদত বন্দেগীতে মগ্ন হন। পবিত্র ইসলামের শান্তির বার্তা পৌছানোর জন্য আপন অনুচরদের চতুর্দিকে প্রেরণ করেন। তাই গোলাপগঞ্জ তখন ৩৬০ আউলিয়ার অনেক পদভারে ধন্য হয়। পবিত্র ইসলামের শান্তির বার্তা নিয়ে আগমন করেন হযরত শাহ তাজ মালিক (র.), হযরত শাহ গৌছ (র.), হযরত শাহাব উদ্দিন (র.), হযরত শাহ ইয়াকুব (র.), হযরত শাহ ফাত্তাহ (র.), হযরত শাহ আবুল ফজল (র.), হযরত  খাজা শরফ উদ্দিন (র.) হযরত শাহ আজিম (র.), হযরত মীর হাজরা (র.) প্রমুখ।